Мы махуэхэм
Мэкъуауэгъуэм и 21, махуэку
Гидрографием и дунейпсо махуэщ
УФ-м Къэрал кIуэцI IуэхухэмкIэ и министерствэм и кинолог IуэхущIапIэхэм я махуэщ
Франджым щагъэлъапIэ макъамэм и махуэр
Гъатхэ губгъуэ лэжьыгъэхэр зэраухам и щIыхькIэ илъэс къэс къызэрагъэпэщ, сабантуй зыфIаща махуэшхуэр Тэтэрстаным щагъэлъапIэ
1907 гъэм США-м къыщызэрагъэпэщащ «Юнайтед Пресс Интернэшнл» хъыбарегъащIэ агентствэр.
1915 гъэм Кунцевэ къуажэ цIыкIум (иджы Москва хохьэ) Малевич Казимир щитхащ дуней псом щафIэтелъыджэ хъуа и «ЗэпэплIимэ фIыцIэ» сурэтыр.
1925 гъэм Москва и уэрамхэм япэ таксихэр къыдыхьащ. Ахэр 16 хъурт, Франджым щащIа «Рено» автомобиль лIэужьыгъуэм щыщт.
1948 гъэм ФРГ-м къыщагъэсэбэпу хуежьащ валютэщIэр — нэмыцэ маркэр.
1970 гъэм Мексикэм и къалащхьэ Мехикэ дэт «Ацтека» стадионым щызэхэтащ футболымкIэ IХ дунейпсо чемпионатым и кIэух зэIущIэр. Абы чемпион щыхъуащ Бразилием и командэ къыхэхар, Италием и футболистхэм 4:1-уэ ятекIуэри.
Совет усакIуэ, журналист, жылагъуэ лэжьакIуэ, Лениным, Сталиным я цIэхэр зезыхьэу щыта саугъэтхэр, СССР-м и Къэрал саугъэтыр зрата, «Новый мир» журналым и редактор нэхъыщхьэу илъэс куэдкIэ лэжьа Твардовский Александр къызэралъхурэ илъэси 108-рэ ирокъу.
Театрымрэ киномрэ я актёр, РСФСР-м и цIыхубэ артист Золотухин Валерий къызэралъхурэ илъэс 77-рэ ирокъу.
Пакистаным и премьер-министру щыта Бхуттэ Беназир къызэралъхурэ илъэс 65-рэ ирокъу.
Экономикэ щIэныгъэхэм я доктор, АКъУ-м и профессор, РАЕН-м и член-корреспондент Къуий Iэмырбий и ныбжьыр илъэс 62-рэ ирокъу.
УсакIуэ, публицист, «Iуащхьэмахуэ» журналым и редактор нэхъыщхьэ Мыкъуэжь Анатолий и ныбжьыр илъэс 62-рэ ирокъу.
Урысей политик, къэрал лэжьакIуэ, 2010 гъэм къыщыщIэдзауэ Москва къалэм и Iэтащхьэ Собянин Сергей и ныбжьыр илъэс 60 ирокъу.
УэрэджыIакIуэ цIэрыIуэу, «Кино» рок-гупым и унафэщIу щыта, фильм зыбжанэм щыджэгуа Цой Виктор къызэралъхурэ илъэс 56-рэ ирокъу.
Журналист, «Московский комсомолец» газетым щылэжьа Холодов Дмитрий къызэралъхурэ илъэс 51-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 27 — 28-рэ, жэщым градус 16 — 18 щыхъунущ.
Мэкъуауэгъуэм и 22, мэрем
Хэкур яхъумэурэ хэкIуэдахэм я фэеплъ махуэщ. 1941 гъэм Хэку зауэшхуэр къэхъеящ.
1889 гъэм Европэм щыяпэу Германием къыщащтащ жьы хъуахэм пенсэ яхуэгъэувыным теухуа унафэ.
1944 гъэм КъБАССР-м и Министрхэм я Советым деж Архив управленэ къыщызэрагъэпэщащ.
1945 гъэм Берлин кърахыжри Москва къахьыжащ ТекIуэныгъэм и Бэракъыр.
1967 гъэм Налшык ПТУ №7-м и цIыхубз спортсменкэ 15 ди щыхьэрым щежьэри, лъакъуэрыгъажэкIэ Ленинград кIуэну гъуэгу техьащ.
1978 гъэм Плутон и спутникыр — Харон — къагъуэтащ.
2009 гъэм Ингушым и президент Евкуров Юнус-бэч яукIыну хэтащ. Республикэм и унафэщIыр уIэгъэ хьэлъэ ящIауэ щытащ.
КъБКъУ-м и профессор КъуэщIысокъуэ Александр и ныбжьыр илъэс 77-рэ ирокъу.
ГуащIэдэкI ЩIыхь орденым и дамыгъэ псори зыхуагъэфэща, КъШР-м щыщ кIэртIофгъэкI Шэрджэс Марьят и ныбжьыр илъэс 74-рэ ирокъу.
Физико-математикэ щIэныгъэхэм я доктор, КъБКъУ-м и профессор ХьэпащIэ Юрий и ныбжьыр илъэс 70 ирокъу.
УФ-м щIыхь зиIэ и артисткэ Варлей Наталье и ныбжьыр илъэс 71-рэ ирокъу.
США-м щыщ актрисэ цIэрыIуэ, «Оскар» саугъэту щы зрата Стрип Мерил и ныбжьыр илъэс 69-рэ ирокъу.
УФ-м и цIыхубэ артисткэ Крючковэ Светланэ и ныбжьыр илъэс 68-рэ ирокъу.
Искусствоведенэм и доктор, профессор, УФ-мрэ КъБР-мрэ щIэныгъэмкIэ щIыхь зиIэ я лэжьакIуэ, Кавказ Ищхъэрэм ГъуазджэхэмкIэ и къэрал институтым и ректор Рахаев Анатолий и ныбжьыр илъэс 65-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 25 — 26-рэ, жэщым градус 16 — 18 щыхъунущ.
